El desè aniversari de la reinauguració del Liceu, després de l'incendi de 1994, està present al Palau Robert de Barcelona.
L'exposició "Liceu Opera Barcelona", que es va inaugurar el 15 de juliol, repassa la història del Gran Teatre, amb especial èmfasi en els darrers deu anys d'activitat escènica i musical del centre d'ençà de la seva reconstrucció.
El mateix 15 de juliol, a més, es va programar un concert de l'Orquestra de l'Acadèmia del Gran Teatre del Liceu al jardí del Palau Robert.
L'acte inaugural de l'exposició va tenir lloc el 15 de juliol, amb la presència del conseller de Cultura i Mitjans de Comunicació, Joan Manuel Tresserras; del director general del Liceu, Joan Francesc Marco; del comissari de la mostra Antoni Batista; del director general de l'Obra Social de La Caixa, Jaume Lanaspa, i de la presidenta general de la Sociedad Estatal de Conmemoraciones Culturales, Soledad López.
La llarga trajectòria del Gran Teatre del Liceu ha merescut el reconeixement internacional, com ho posen de manifest les coproduccions amb els principals teatres d'òpera del món.
Una trajectòria en què cal remarcar la tasca dels deu anys posteriors a la reconstrucció del Teatre.
En aquest període, amb el lema "El Liceu de tots", s'ha posat a l'abast d'un públic molt ampli, amb una atenció especial a les generacions més joves, els autors i el nous títols sense renunciar als de la millor tradició operística.
"Liceu Opera Barcelona" està dividida en quatre àmbits: Abans, Llavors, Després i Demà.El disseny interior de l'exposició és obra del despatx d'arquitectura Cadaval i Solà-Morales que, per plasmar el contingut expositiu, s'ha inspirat en una de les imatges més conegudes del Liceu: la perspectiva isòptica de la sala central des de l'escenari.
A partir d'aquí, bona part de la mostra es desenvolupa sobre un sistema de lones que segueix aquesta filosofia de línies circulars i incorpora projeccions audiovisuals, fotografies i textos.
El primer dels apartats, Abans, inclou la història del Liceu des de la seva fundació l'any 1847 fins a l'incendi de 1994.
En aquest espai hi trobem les imatges més antigues del Liceu i les fotografies d'alguns dels artistes més rellevants que hi han actuat.
En el segon àmbit, Llavors, s'hi recullen els diversos episodis de la reconstrucció; des de les imatges de l'incendi fins a les darreres de la seva remodelació, d'una aparença fidel a l'anterior però amb una infraestructura tècnica molt avançada.
L'obra es va fer d'acord amb el projecte d' Ignasi de Solà-Morales, Xavier Fabré i Lluís Dilmé.
Per il·lustrar l'àmbit Després, que engloba els 10 anys d'activitat artística, s'ha triat una àmplia col·lecció de fotografies i audiovisuals dels espectacles més destacats del període 1999-2009.
El darrer dels àmbits, Demà, ofereix una mirada cap el futur del Liceu a partir dels projectes innovadors que ja estan en marxa.
Des de la promoció de l'òpera per als més petits fins a l'aplicació de les noves tecnologies aplicades a les arts escèniques i musicals.
Com a complement, el mateix Palau Robert, dins el cicle musical "Les nits d'estiu", té previst oferir la retransmissió en directe de l'òpera Turandot el dia 24 de juliol, al jardí del Palau Robert, a partir de les 22 h.